PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Yhteisestä kalastuspolitiikasta annetun asetuksen (EU) N:o 1380/2013 5 artiklan 2 kohdassa säädetään poikkeuksesta, jota sovelletaan jäsenvaltioiden 12 meripeninkulman alueeseen (aluevesiin) ja joka koskee unionin kalastusalusten mainitun asetuksen 5 artiklan 1 kohdan mukaista yhtäläistä pääsyä unionin vesille ja kalavaroihin. Poikkeuksen nojalla jäsenvaltiot voivat sallia vain tiettyjen alusten kalastavan 12 meripeninkulman vyöhykkeellä. Jäsenvaltioiden poikkeuksen perusteella käyttöön ottamat rajoitukset ovat vähentäneet kalastuspainetta biologisesti herkimmillä alueilla ja edistäneet pienimuotoisen rannikkotoiminnan taloudellista vakautta.

Asetuksen (EU) N:o 1380/2013 5 artiklan 3 kohdassa säädetään vastaavasta poikkeuksesta, joka koskee enintään 100 meripeninkulman päähän perussopimuksen 349 artiklan ensimmäisessä kohdassa tarkoitettujen unionin syrjäisimpien alueiden perusviivoista ulottuvia vesiä. Poikkeuksen nojalla asianomaiset jäsenvaltiot voivat rajoittaa kalastuksen kyseisten alueiden satamissa rekisteröityihin aluksiin.

Poikkeukset ovat voimassa 31. joulukuuta 2022 saakka. Ehdotuksen tarkoituksena on välttää asetuksen 5 artiklan 2 ja 3 kohdassa säädetyn pääsyä koskevan erityisjärjestelmän lakkauttaminen. Asetuksen asianomaisten säännösten muuttamista ehdotetaan siten, että pidennetään ajanjaksoa, jonka aikana jäsenvaltiot voivat rajoittaa pääsyä vesilleen näiden säännösten nojalla.

Erityisjärjestelmän tavoitteet ovat edelleen yhtä pätevät kuin aiempina vuosikymmeninä. Tämä johtuu monien kantojen säilyttämisen nykytilasta, siitä, että rannikkovedet tarvitsevat edelleen suojelua, ja jatkuvista vaikeuksista rannikkoalueilla, jotka ovat erittäin riippuvaisia kalastuksesta ja jotka eivät todennäköisesti hyödy muusta talouskehityksestä. Nykyisten järjestelyjen muuttamiseen liittyy suuri riski, että tämän erityisjärjestelyn käyttöönoton jälkeen saavutettu tasapaino häiriintyisi.

Sen vuoksi ehdotuksen tarkoituksena on jatkaa nykyisten poikkeusten voimassaoloa vielä kymmenellä vuodella.

Lisäksi ehdotetaan muutosta asetuksen (EU) N:o 1380/2013 liitteeseen I. Liitteessä I vahvistetaan kunkin jäsenvaltion osalta niiden muiden jäsenvaltioiden rannikkovyöhykkeiden maantieteelliset alueet, joilla se voi harjoittaa kalastustoimintaa, ja lajit, joita se saa kalastaa. Muutos heijastaa Yhdistyneen kuningaskunnan eroamista Euroopan unionista sekä Italian ja Kreikan 9. kesäkuuta 2020 komissiolle antamaa yhteistä tiedonantoa Italian kalastusalusten pääsystä Kreikan aluevesille asianomaisten jäsenvaltioiden kahdenvälisen sopimuksen mukaisesti. Asiassa C-457/18 annetun tuomion johdosta Slovenian ja Kroatian väliseen, Tukholmassa 4. marraskuuta 2009 allekirjoitettuun välityssopimukseen viittaavat alaviitteet olisi poistettava liitteestä I, koska EU:lla ei ole toimivaltaa raja-asioissa.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

Ehdotuksen oikeusperusta on Euroopan unionin toiminnasta tehdyn sopimuksen 43 artiklan 2 kohta.

SEUT-sopimuksen 3 artiklan 1 kohdan d alakohdan mukaan EU:lla on yksinomainen toimivalta meren elollisten luonnonvarojen säilyttämisessä yhteisen kalastuspolitiikan (YKP) puitteissa. Ehdotus kuuluu tähän yksinomaiseen toimivaltaan, joten toissijaisuusperiaatetta ei sovelleta.Koska ehdotus ensisijaisesti koskee asetuksessa (EU) N:o 1380/2013 jo säädetyn toimenpiteen voimassaoloajan määräaikaista pidennystä, suhteellisuusperiaatteeseen liittyen ei aiheudu kysymyksiä.

3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

•Asiantuntijatiedon keruu ja käyttö

Jäsenvaltioita pyydettiin vuoden 2020 jälkipuoliskolla toimittamaan tietoja asetuksen (EU) N:o 1380/2013 5 artiklan 2 ja 3 kohdan nojalla soveltamistaan rajoituksista. Vastauksia saatiin 16 jäsenvaltiolta, ja niissä vahvistettiin tarve jatkaa nykyistä poikkeusjärjestelmää muutoksitta. Ainoa poikkeus oli Italian ja Kreikan pyytämä muutos asetuksen (EU) N:o 1380/2013 liitteeseen I, jotta otettaisiin huomioon pääsy Kreikan aluevesille Egeanmerellä, Joonianmerellä ja Libyanmerellä.

Tieteellis-teknis-taloudellinen kalastuskomitea (STECF) antoi joulukuussa 2020 kertomuksen YKP:n sosiaalisesta ulottuvuudesta. Kertomuksessa käsiteltiin muun muassa sitä, ovatko jäsenvaltioiden mainitun asetuksen 5 artiklan 2 kohdan nojalla käyttöön ottamat rajoitukset voineet auttaa säilyttämään rannikkolaivaston perinteistä kalastustoimintaa näiden alueiden sosiaalisen ja taloudellisen infrastruktuurin ylläpitämiseksi.

STECF totesi, että näiden rajoitusten vaikutusta ei ole mahdollista arvioida, koska lisäanalyyseja tarvitaan ja monet muutkin tekijät on otettava huomioon. Asiantuntijat totesivat kuitenkin, että yksikään jäsenvaltio ei ilmoittanut asetuksen (EU) N:o 1380/2013 5 artiklan 2 kohtaa koskevista ristiriidoista. STECF totesi, että tämä sääntö, joka on ollut voimassa 1970-luvun alusta lähtien ja joka sisällytettiin YKP:n ensimmäiseen perusasetukseen vuonna 1982 ja jokaiseen YKP:n perusasetuksen tarkistukseen sen jälkeen (1992, 2002, 2013), saa laajaa kannatusta, ja sillä vältetään ristiriidat jäsenvaltioiden välillä.